Diari Oficial de la Generalitat Valenciana


Sumari del DOGV 3453, del 12-03-1999 (1999/1359)

RESOLUCIÓ de 25 de gener de 1999, de la Direcció General de Treball, per la qual es disposa el registre i la publicació del Conveni Col·lectiu de l'Institut Valencià de l'Habitatge, SA (C.I.: 8000282).
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3453

Data del DOGV
:   12-03-1999

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   1999/1359


Data del document
:   25-01-1999

Organisme emissor
:   Conselleria d'Ocupació, Indústria i Comerç

Tipus de document
:   Resolució

Descriptors 

:   * Institut Valencià de Vivenda
    * empresa pública
    * conveni col·lectiu

RESOLUCIÓ de 25 de gener de 1999, de la Direcció General de Treball, per la qual es disposa el registre i la publicació del Conveni Col·lectiu de l'Institut Valencià de l'Habitatge, SA (C.I.: 8000282). [1999/X1359]
  
Vist el text articulat del Conveni Col·lectiu de l'Institut Valencià de l'Habitatge, SA, presentat davant d'esta Direcció General de Treball el dia 18 de desembre de 1998, firmat en data 13 de novembre de 1997, d'una part per la representació de l'empresa, i de l'altra, pel Comité d'Empresa en representació dels treballadors, i de conformitat amb allò que s'ha disposat en l'article 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i en els articles 2, 3 i 6 del Reial Decret 1.040/1981, de 22 de maig, sobre registre i dipòsit de convenis col·lectius de treball, esta Direcció General de Treball, de conformitat amb les competències que té transferides segons el Reial Decret 4.105/1982, de 29 de desembre, acorda:
  
Primer
  
Ordenar-ne la inscripció en el Registre de Convenis Col·lectius de Treball d'esta Direcció General, i el dipòsit del text original del conveni, amb notificació a la Comissió Negociadora.
  
Segon
  
Disposar-ne la publicació en el Diari Oficial de la Generalitat Valenciana.
  
València, 25 de gener de 1999.- El director general de Treball: Román Ceballos Sancho.
  
Conveni Col·lectiu de l'Empresa Institut Valencià d'Habitatge, SA
  
L'Institut Valencià d'Habitatge, SA, i el Comitè d'Empresa i els delegats de personal, d'acord amb la legislació vigent, amb el reconeixement previ recíproc de la legitimitat de les parts i després d'una àmplia deliberació, subscriuen aquest conveni col·lectiu de l'empresa Institut Valencià d'Habitatge, SA (d'ara endavant IVH, SA), per als anys 1997, 1998 i 1999, a la seu central de l'empresa, València, 13 de novembre de 1997.
  
Normes generals
  
Article 1. Àmbit d'aplicació
  
- Funcional: el present conveni col·lectiu s'aplicarà al personal que, amb qualsevol tipus de relació jurídica laboral, preste serveis en el IVH, SA, ja siga en centres de treball existents a hores d'ara, ja siga en aquells que durant la vigència del conveni es puguen crear o transferir.
  
S'exclou de l'àmbit del conveni el personal amb contracte d'alta direcció. La seua relació laboral es regirà pel seu contracte de treball i, si escau, per la normativa especial que els resulte aplicable.
  
- Territorial: el conveni s'aplicarà en l'àmbit territorial de la Comunitat Valenciana.
  
Article 2. Vigència
  
Aquest conveni entrarà en vigor l'endemà que se signe.
  
Article 3. Duració i pròrroga
  
El conveni tindrà caràcter retroactiu a l'1 de gener de 1997, excepte els aspectes específics concrets del conveni que determinen una entrada en vigor amb posterioritat a esta data i la seua duració s'estendrà fins al 31 de desembre de 1999.
  
El conveni es considerarà prorrogat d'any en any, sempre que cap de les parts no el denuncie en els tres mesos anteriors al 15 de desembre de l'any 1999. La denúncia caldrà fer-la amb comunicació escrita a l'altra part, i es comptarà el seu termini des de la data de recepció de la comunicació.
  
Sempre que s'haja produït la denúncia prèvia, la negociació del pròxim conveni s'iniciarà obligatòriament abans del dia 15 de desembre.
  
Article 4. Vinculació
  
En allò que no regule aquest conveni, caldrà ajustar-se a l'Estatut dels Treballadors i a la resta de disposicions legals que regulen les relacions laborals, llevat del calendari laboral que en cada província i localitat serà aplicable.
  
Article 5. Marc d'acords
  
El present conveni arreplega el conjunt d'acords sobre millores pactades en l'empresa i que afecten, per tant, el conjunt dels treballadors. Les parts reconeixen aquest conveni com a únic acord sobre les condicions de treball addicionals als convenis de caràcter general i a la normativa laboral vigent.
  
Article 6. Comissió d'interpretació, Vigilància i Estudi (CIVE)
  
Es constitueix una comissió paritària amb aquestes funcions:
  
a) Interpretació de l'aplicació de la totalitat de les clàusules del conveni.
  
b) Vigilància del compliment dels pactes.
  
c) Arbitratge en els afers que les parts firmants del conveni decidisquen de forma específica.
  
d) Totes les altres activitats que tendisquen a la major eficàcia pràctica del conveni o s'establisquen en el seu text. Ambdues parts convenen a donar coneixement a la CIVE del conveni en cada un dels dubtes, de discrepàncies i dels conflictes que es pogueren produir com a conseqüència de la interpretació i aplicació del conveni perquè la comissió emeta dictamen a les parts discrepants. Les seues decisions seran vinculants per a empresa i treballadors.
  
La comissió estarà composta per:
  
Dos representants dels treballadors, designats pel Comitè d'Empresa i delegats de personal. Dos representants designats per la Direcció.
  
Tots els representants hauran de ser empleats del IVH, SA, sense que siga obligatori que estiguen afiliats a cap sindicat ni que exercisquen càrrecs representatius.
  
La comissió es reunirà tantes voltes com ho demane qualsevol dels membres. Es reunirà en el termini de 5 dies naturals següents a la convocatòria, i es constituirà en el termini màxim de 15 dies naturals des de l'entrada en vigor del conveni.
  
Contractació
  
Article 7. Contractes de treball
  
L'ingrés al treball es podrà fer de conformitat amb qualsevol de les modalitats de contractació regulades en l'Estatut dels Treballadors i en les disposicions complementàries vigents.
  
D'acord amb el que estableix la Llei 2/1991, de 7 de gener, s'informarà escaientment els representants legals dels treballadors en matèria de contractació.
  
L'elecció i la contractació es farà sota els principis d'igualtat, mèrit, capacitat i publicitat.
  
Article 8. Períodes de prova
  
1. Es podrà concertar per escrit un període de prova que en cap cas podrà excedir de:
  
- directors, caps de departament i titulats superiors: 6 mesos
  
- Titulats mitjans i caps d'administració: 3 mesos
  
- Personal administratiu: 2 mesos
  
Durant el període de prova, el treballador tindrà els drets i obligacions corresponents a la seua categoria professional i al lloc de treball que ocupen, com si és de la plantilla, excepte els derivats de la resolució laboral, que es podrà produir a instància de qualsevol de les parts durant el seu transcurs, sense necessitat d'avís previ i sense que cap de les parts tinga dret a indemnitzacions; el desestiment caldrà comunicar-lo per escrit.
  
Havent transcorregut el període de prova sense que s'haja produït el desistiment, el contracte produirà plens efectes, i es computaran els serveis prestats als efectes de l'antiguitat.
  
Article 9. Suspensió del contracte de treball
  
Causes i efectes de la suspensió:
  
El contracte de treball es podrà suspendre per aquests motius:
  
a) Acord mutu de les parts.
  
b) Els consignats vàlidament en el contracte.
  
c) Incapacitat laboral transitòria i invalidesa provisional dels treballadors.
  
d) Maternitat de la dona treballadora i adopció d'un xiquet de menys de 5 anys.
  
e) Compliment del servei militar, obligatori o voluntari, o de la prestació social substitutòria.
  
f) Exercici d'un càrrec públic representatiu.
  
g) Privació de la llibertat al treballador, mentre no hi haja sentència condemnatòria.
  
h) Suspensió de sou i feina, per raons disciplinàries.
  
i) Excedència forçosa.
  
j) Per l'exercici del dret de vaga.
  
k) Per tancament legal de l'empresa.
  
La suspensió exonera de les obligacions recíproques de treballar i remunerar el treball. No obstant això, en els processos d'incapacitat laboral transitòria i de maternitat, l'empresa completarà les prestacions de la Seguretat Social fins a arribar al 100% de la retribució anual des del començament de la situació de la incapacitat laboral transitòria.
  
En cessar les causes de suspensió, el treballador tindrà dret a la reincorporació al lloc reservat en tots els supòsits a què es refereix el punt primer, llevat de les lletres a) i b), en què caldrà ajustar-se al que es pacte.
  
En el supòsit d'incapacitat laboral transitòria, cessarà el dret de reserva si el treballador és declarat en situació d'invalidesa permanent total o de gran invalidesa, d'acord amb la legislació vigent.
  
En els supòsits de suspensió per prestació del servei militar o del substitutori, el treballador s'haurà de reincorporar en el termini màxim de 30 dies naturals a partir del cessament del servei, al mateix lloc de treball o, si manca, a un altre de la mateixa categoria i nivell.
  
En el supòsit de part, la suspensió tindrà una durada de setze setmanes ininterrompudes ampliables per part múltiple fins a divuit setmanes. El període de suspensió es distribuirà a opció de la interessada sempre que sis setmanes siguen immediatament posteriors al part, podent fer ús d'aquelles el pare per a la cura del fill en cas de mort de la mare.
  
No obstant, en cas que la mare i el pare treballen, aquella, al iniciar-se el període de descans per maternitat, podrà optar a que el pare gaudisca fins de quatre de les últimes setmanes de suspensió, sempre que siguen ininterrompudes i a la fi de període, excepte que en el moment efectiu de la incorporació de la mare al lloc de treball supose un risc per a la seua salut.
  
Article 10. Jubilacions
  
Dins de la política de promoció de l'ocupació, la jubilació serà obligatòria quan el treballador complisca els 65 anys. El IVH, SA, cobrirà les places que per aquest motiu queden vacants, amb idèntica categoria laboral o d'altres categories.
  
L'edat de jubilació establida en el paràgraf anterior es considerarà sense perjudici que qualsevol treballador puga completar els períodes de mancança per a la jubilació; en tal cas, la jubilació obligatòria es produirà en completar el treballador estos períodes en la cotització a la Seguretat Social.
  
El IVH, SA, farà les previsions de jubilació amb la suficient anticipació, i n'informarà la representació sindical, a fi de planificar la cobertura de les futures vacants, de conformitat amb el punt primer d'aquest article. Aquestes previsions i informació a la representació sindical es faran per centres, i es reflectirà la categoria professional i la classificació del lloc.
  
Els treballadors podran jubilar-se voluntàriament en complir els 64 anys d'edat, en la forma i les condicions establides en el Reial Decret 1.194/1985, de 17 de juliol.
  
La sol·licitud, dirigida a la direcció de personal corresponent, s'haurà de formalitzar almenys tres mesos abans del compliment dels 64 anys.
  
En cas de jubilació anticipada, el treballador rebrà una mensualitat de salari real.
  
Així mateix, es fomentaran els contractes de relleu, segons estableix el Reial Decret 1.991/1984, de 31 d'octubre.
  
Seguretat i higiene
  
Article 11. Comitè de seguretat i higiene
  
Es crearà l'oportú comitè, segons marque la nova llei, a la qual s'ajustarà.
  
Organització del treball: oferta, classificació i valoració de llocs de treball
  
Article 12. Organització del treball
  
1. L'organització del treball és facultat exclusiva de la gerència i directors del centres del IVH, SA. La seua aplicació pràctica correspon als òrgans directius, sense perjudici dels drets i facultats d'audiència o informació reconeguts als treballadors i als seus representants en el Reial Decret Legislatiu 1/1995, de 24 de març, del Text Refós de la Llei de l'Estatut dels Treballadors i a la Llei Orgànica de Llibertat Sindical.
  
En aquelles qüestions que afecten al personal laboral en general, es sotmetrà a l'informe previ de la Comissió d'Interpretació, Vigilància i Estudi del present conveni col·lectiu.
  
Als centres o als departaments es fomentaran les fórmules de participació mitjançant procediments adaptats a les característiques d'aquests, amb la finalitat que el comité d'empresa, les seccions sindicals i els delegats de personal siguen informats i facen suggeriments sobre la marxa dels serveis.
  
2. Els projectes de reorganització i reestructuració que impliquen modificació en els condicions de treball del personal, tindran el següent tractament:
  
a) El IVH, SA, informarà prèviament el comité d'empresa i delegats de personal dels projectes de canvis organitzatius que impliquen transformació del règim jurídic d'un centre o servei i/o reassignació d'efectius de personal.
  
b) En la fase d'elaboració dels distints projectes, el IVH, SA, negociarà conjuntament amb el comité d'empresa i delegats de personal, sobre la repercussió que aquestos processos tinguen en les condicions de treball del personal afectat.
  
c) El IVH, SA, i el comité d'empresa, i delegats de personal, negociaran els aspectes de l'estatut d'organització, personal i funcionament del centre o servei que afecten a les condicions de treball del personal del mateix respecte dels drets professionals.
  
Després de realitzat el canvi de marc jurídic, la reestructuració o acabats els treballs tècnics per a reassignació d'efectius, el IVH, SA, negociarà amb el comitè d'empresa, i els delegats de personal, la destinació i el règim del personal afectat, i també els possibles cursos d'adaptació o reciclatge que foren necessaris.
  
3. L'empresa informarà el Comitè d'Empresa i els delegats de personal de noves contractacions i condicions del nou contracte de treball.
  
A fi d'establir la informació necessària en matèria d'ingrés, classificació i valoració de llocs de treball, el Comitè d'Empresa tindrà les funcions següents:
  
Conéixer i rebre informació de la relació de llocs de treball i plantilla laboral del IVH, SA.
  
Conéixer les propostes de reclassificació de les distintes direccions i emetre informe previ.
  
c) Estudiar i informar sobre les reclamacions individuals i/o col·lectives que en matèria de classificació i valoració es presenten i no hagen segut resoltes favorablement per als interessats.
  
Article 13. Classificació Professional
  
La classificació professional té per objecte la determinació i definició dels diferents grups, categories i nivells professionals que puguen ser assignades als treballadors d'acord amb la titulació per al seu ingrés, el lloc de treball i les funcions que efectivament exercisquen.
  
Tenint en compte les característiques dels llocs de treball existents en el IVH, SA, i les seues classificacions professionals, podríem dividir-los en cinc grups.
  
Dins de cada grup professional existeixen distintes categories i dintre d'aquestes s'integren distints nivells.
  
La categoria professional defineix la prestació laboral, les funcions a exercir i determina la carrera i promoció professional.
  
L'equip de direcció de l'empresa es considera al gerent, al gerent-adjunt, i als directors. El nombre de directors serà el que existeix actualment, sent ampliable per un substancial augment de la plantilla o per ampliació del objecte social o activitat de l'empresa.
  
Quan no existesca acord entre el comité d'empresa i la direcció d'empresa, la CIVE prevista en el article 6 del present conveni, estudiarà i resoldrà sobre reclamacions col·lectives en matèria de reclassificació.
  
1. Primer grup: direcció de l'empresa
  
1r. gerent
  
2n. Adjunt gerent
  
3r. Directors
  
4t. Responsables de departament
  
2. Segon grup: titulats
  
1r. Titulats superiors
  
2n. Titulats mitjans
  
3. Tercer grup: administratius
  
1r. Caps d'administració i assimilats
  
2n. Oficials d'administració
  
4. Quart grup: Auxiliars administratius
  
5. Quint grup: Ordenances
  
Article 14. Definició de funcions
  
Directors
  
Exerceixen les funcions sobre els departaments que integren la seua direcció, els quals la doten de contingut i defineixen la seua activitat.
  
Dirigeixen, coordinen i supervisen les activitats desenvolupades pels departaments a traves dels seus responsables, assessorant tècnicament a la Gerència i realitzant actuacions relatives a la seus estratègia, planificació i desenvolupament en consonància amb la legalitat en vigor, i amb les indicacions del Consell d'Administració a través del gerent amb la finalitat d'optimar i rendibilitzar els serveis prestats en la seua direcció.
  
Dirigeixen, planifiquen, controlen i coordinen les activitats tècniques, administratives, etc. de la seua direcció.
  
Assessoren al gerent en tots aquells temes que els puguen afectar o interessar.
  
Controlen i fiscalitzen totes aquelles actuacions que desenvolupades a la direcció puguen repercutir per al IVH, SA, per la seua incidència en el exterior, amb la població administrada o amb altres organismes públics.
  
Elaboren informes i estudis tècnics i d'assessorament, necessaris per a l'adopció d'acords, determinació de pressupostos i tots aquelles temes que siguen sol·licitats pel IVH, SA, o pel gerent.
  
Executen aquelles accions i operacions que se coordinen entre el IVH, SA, i les diferents Administracions Públiques o altres organismes externs en matèries concretes d'actuació de la direcció.
  
Planifiquen aquelles orientacions, plans i suggeriments d'actuacions a curt i mitjà termini que siguen establertes per la gerència.
  
Deleguen funcions específiques a unitats inferiors, conservant la seua responsabilitat.
  
Dirigeixen i controlen la confecció i execució de projectes d'activitats de la direcció.
  
Dissenyen, estableixen i dirigeixen les polítiques al servei d'assessorament tècnic i assistència al públic en quants temes de l'àmbit d'actuació de la seua direcció puguen sortir.
  
Controlen l'elaboració i actualització de tota la informació, legislació i normativa referent a la direcció.
  
Responsables de departament
  
Caldrà que estiguen en possessió de titulació mitjana o superior, reunint aquells requisits exigits.
  
Dirigeixen, planifiquen, controlen i coordinen les activitats tècniques o administratives del seu departament.
  
Supervisen les activitats del departament, realitzat pel personal que l'integra, indicant la forma de realitzar-les per a aconseguir el rendiment adequat.
  
Controlen i subsanen quantes incidències es generen en la prestació del servei de les activitats del departament.
  
Coordinen els recursos humans y tècnics disponibles, segons les competències assignades a cada categoria al seu càrrec per a evitar lliscaments de funcions.
  
Realitzen informes tècnics i d'assessorament en la seua matèria específica corresponent.
  
Exerceixen les funcions específiques inherents al lloc de treball i determinades pel seu superior jeràrquic.
  
Titulats superiors
  
Són aquells que estan en possessió de títol universitari o d'escola especial superior, reconegut per l'autoritat acadèmica.
  
S'entén que han estat contractats per a l'exercici de la seua professió, amb la finalitat de exercir funcions pròpies dels seus estudis i coneixements tècnics.
  
Titulats mitjans
  
Són aquells que estan en possessió del corresponent títol expedit per les entitats, reconegut per l'autoritat acadèmica.
  
S'entén que han estat contractats per a l'exercici de la seua professió, amb la finalitat de exercir funcions pròpies dels seus estudis i coneixements tècnics.
  
Caps d'administració
  
Cal que estiguen en possessió del batxiller superior o equivalent, o contar amb 5 anys d'antiguitat en l'empresa realitzant un curs d'adaptació enfocat al lloc a ocupar.
  
Han prestat servei com a oficial administratiu.
  
Coneixen a bastament tots i cadascun dels procediments administratius que controlen i comproven per comandament del cap de departament, davant de qui rendeixen comptes de la gestió.
  
Suggereixen i donen unitat al treball que tenen encomanat, el distribueixen i coordinen entre els seus subordinats, supervisant-lo i responsabilitzant-se'n en quantitat, qualitat i termini, i prenent en cada cas les mesures oportunes, consultant al superior en cas necessari.
  
Col·laboren en la realització i aportament de les dades en informes, propostes, expedients, treballs varis, etc. inclòs els de contingut o procés complex.
  
Realitzen a més a més, totes aquelles tasques anàlogues que els siguen assignades pel seu superior, relacionades amb les missions pròpies del càrrec.
  
Oficials administratius
  
Cal que estiguen en possessió del batxiller superior o equivalent, o contar amb 5 anys d'antiguitat en l'empresa realitzant un curs d'adaptació enfocat al lloc a ocupar.
  
Empleats que tenen al seu càrrec un procediment determinat, realitzant el seguiment, arxiu i registre d'expedients i documentació pròpia del mateix.
  
Amb iniciativa i responsabilitat limitades.
  
Posseeixen els coneixements informàtics imprescindibles per al desenvolupament del nomenat procediment. Queda inclòs en aquesta categoria:
  
- Atenció al públic.
  
- Inspecció
  
Auxiliars administratius
  
Cal que estiguen en possessió del batxiller elemental, graduat escolar o equivalent, o contar amb 5 anys d'antiguitat en l'empresa realitzant un curs d'adaptació enfocat al lloc a ocupar.
  
Empleats que dediquen la seua activitat a operacions elementals administratives y en general, purament mecàniques inherents al treball d'oficina que sols requereixen coneixements generals de la tècnica administrativa, d'acord amb instruccions rebudes o normes existents.
  
Queden inclosos en aquesta categoria:
  
- Telefonistes
  
- Registre
  
- Auxiliars d'arxiu
  
Ordenança
  
Cal que estiguen en possessió del certificat d'estudis o similars, realitzant un curs d'adaptació enfocat al lloc a ocupar.
  
Realitzen funcions de caràcter auxiliar i complementaries que no precisen de més preparació professional i cultura que els adquirits en l'escola primària.
  
Tenen la missió de:
  
- Fer encomandes
  
- Fotocopiar documents
  
- Realitzar encàrrecs de tots els Departaments
  
- Replegar i entregar correspondència
  
I en general, tots els treballs que se'ls encomanen.
  
Article 15. Ingrés, promoció interna i provisió de llocs de treball
  
La selecció, contractació i promoció del personal del IVH, SA, es farà sota els principis d'igualtat, mèrit, capacitat i publicitat, i s'haurà d'adaptar en tots el casos, a la normativa vigent.
  
Segons estableix l'Estatut dels Treballadors, l'empresa emetrà un informe trimestral per al Comitè d'Empresa i els delegats de personal sobre l'evolució de l'ocupació prevista en l'empresa, informant dels llocs vacants o de nova creació.
  
La direcció adaptarà la seua plantilla a les necessitats funcionals i organitzatives de l'empresa, adoptant-se les mesures oportunes per a la creació dels lloc de treball necessaris per a la prestació de serveis professionals de caràcter permanent.
  
En estar aprovats els pressupostos, l'empresa informarà al comitè al menys un cop a l'any, dels processos de reestructuració, modificacions en la plantilla del personal del IVH, SA, i de la previsió de llocs de treball vacants a cobrir durant l'exercici.
  
a) Permutes.
  
Els treballadors podran permutar-se el lloc de treball sempre que aquest siga de la mateixa categoria i nivell, d'acord mutu entre les parts, i amb el vist i plau dels directors corresponents.
  
Provisió de llocs de treball
  
Qualsevol vacant o lloc de nova creació que es produïsca en la plantilla del IVH, SA, s'oferirà internament amb l'antelació suficient. Se'n detallarà amb la màxima claredat possible les condicions, perquè el personal de plantilla interessat puga optar a aquest lloc, llevat que es tracte de personal directiu. Tindran prioritat els treballadors fixes per davant dels temporals en els processos de trasllat i promoció interna. En cap cas el personal interí podrà optar a aquests llocs.
  
Excepte per als trasllats, els llocs vacants o de nova creació s'ofertaran per la categoria corresponent i el nivell inferior d'eixa categoria.
  
El Comitè d'Empresa i els delegats de personal informaran sobre les sol·licituds presentades. Si l'informe emés pel Comitè d'Empresa és contradictori en relació al de l'empresa, es farà una reunió entre les parts per a manifestar-ne els motius i prendre una decisió respecte d'això.
  
La provisió de llocs de treball es durà a terme respectant el següent ordre:
  
b1) Trasllats
  
Abans de procedir a la convocatòria de promoció interna, els treballadors de l'empresa podran optar a la vacant i sol·licitar el trasllat si aquest es de la seua categoria.
  
En cas d'existir cap treballador realitzant funcions inferiors a les de la seua categoria professional i coincidint la pròpia amb la convocada, tindrà preferència d'ocupació.
  
Quan s'anuncien llocs de treball de duració determinada, el personal de plantilla podrà demanar el trasllat a aquests llocs. A l'acabament del període establit, aquest personal tornarà al seu lloc de treball d'origen o a un altre d'igual categoria i nivell.
  
En el cas d'existir més aspirants que places, es valorarà:
  
L'antiguitat en l'empresa
  
Currículum
  
El temps transcorregut des de l'últim trasllat
  
Els excedents forçosos i excedents per a la cura de fills entraran en la fase de trasllat i tindran preferència sobre la resta de la plantilla.
  
b2) Promoció interna.
  
Els llocs de treball que per qualsevol causa quedaren vacants i, en tot cas, els llocs de treball de nova creació, seran ocupats pels treballadors del IVH, SA, els quals podran optar a aquestos llocs si estan en possessió de la titulació exigida, o compten amb 5 anys o més d'antiguitat sempre que en aquest últim cas superen un curs d'adaptació.
  
Es valoraran:
  
L'antiguitat en l'empresa
  
Currículum
  
El temps transcorregut des de l'últim trasllat
  
b3) Excedents voluntaris
  
b4) Noves contractacions
  
c) Reclassificacions
  
Les reclassificacions professionals es faran sempre dins de la mateixa categoria, a proposta del director corresponent.
  
El comité d'empresa i delegats de personal informaran sobre les propostes presentades. Si l'informe emès pel comité d'empresa fora contradictori amb el de l'empresa, es celebrarà una reunió entre les parts per a manifestar els motius d'ambdues, i prendre una decisió al respecte.
  
No es podrà reclassificar al mateix treballador, dins de la mateixa categoria, fins que no hagen transcorregut 18 mesos des de la seua última reclassificació, promoció o ingrés en el IVH, SA,, excepte acord unànime de la CIVE.
  
En qualsevol cas, tindran prioritat els treballadors que mai no s'hagen reclassificar, o no s'hagen reclassificar durant més temps, sempre que no n'hi haja informe específic en contra del seu director o del comité d'empresa.
  
Article 16. Treballs de categoria superior i inferior
  
Per a la realització de treballs de distinta categoria es tindran en compte els següents principis:
  
La realització de treballs de categoria superior i inferior respondrà a les necessitats excepcionals o peremptòries i durarà el temps mínim imprescindible. No obstant això, serà obligatori comunicar per escrit al treballador l'exercici de funcions de categoria superior i inferior, després de l'informe previ del comité d'empresa.
  
a) Treball de categoria superior
  
L'ocupació d'un lloc de treball de categoria superior mai no podrà excedir de sis mesos, sent convocat el lloc mitjançant una promoció interna transcorregut aquest termini, quedant consolidat als dos anys d'exercir-lo, així mateix les suplències temporals es regiran pels mateixos criteris.
  
L'exercici d'una categoria superior mai no consolidarà el salari ni la categoria. No obstant això, quan s'exercisquen funcions de categoria superior, el personal tindrà dret a la diferència retributiva entre la seua categoria i la de la funció que efectivament realitze.
  
En acabar les causes que ho motivaren, el treballador tornarà al seu lloc de treball habitual.
  
b) Treball de categoria inferior
  
Cap treballador podrà exercir treballs de categoria inferior durant un període superior a un mes, sempre que això siga per causes peremptòries i imprevisibles, i es mantindran les retribucions i els drets derivats de la seua categoria professional.
  
Esgotat aquest període el treballador no podrà tornar a exercir un lloc de categoria inferior fins que transcórrega un any.
  
Jornada, horari, vacances i festius
  
Article 17. Jornada de treball
  
S'estableix una jornada de treball setmanal de 40 hores per a l'any 1997, 1998 i 1999.
  
Article 18. Horari de treball
  
Horari normal.
  
1. Durant els anys 1997 i 1988 serà la següent:
  
La jornada diària serà de dilluns a divendres de 08.00 a 15.00. Així mateix la jornada de vesprada es fixa en dos per setmana, de dilluns a dijous, amb un horari de 16.30 a 19.00.
  
2. Per a l'any 1.999 la jornada es distribuirà de la següent manera: Un horari de permanència obligatòria de dilluns a divendres de 08.00 a 15.00 hores i una vesprada de 16.30 a 19.00. La resta de hores fins a completar les 40 podran realitzar-se dins del següent horari: des de les 7:30 a 8h. i des de les 15h. a 15:30 així mateix es podran fer per la vesprada des de les 16h a les 16:30h i des de les 19h a les 20h. En el cas de que no es completen les 40 hores amb els marges establerts, el treballador es veurà obligat a satisfer aquestes hores amb la realització d'un altra vesprada.
  
Horari d'estiu
  
La jornada d'estiu serà de tres mesos, des de mitjans juny fins a mitjans setembre, i es computaran setmanes completes.
  
L'horari durant la jornada d'estiu serà de dilluns a divendres de 07.45 a 15.00.
  
Horari especial
  
S'exceptuen dels horaris anteriorment indicats les setmanes de festa en cada un dels municipis de la Comunitat Valenciana en els quals regirà l'horari de 09.00 a 14.00 durant quatre dies hàbils que seran marcats en el calendari laboral a primers de cada any. Durant el període nadalenc regirà l'horari normal i sense vesprades des del 23 de desembre al 6 de gener del següent any.
  
El personal amb el complement A podrà ser requerit per a la realització d'una jornada setmanal superior quan així ho demanen les necessitats del servei segons la major responsabilitat inherent als llocs de treball, sense que en cap cas es puga cobrar cap retribució econòmica en compensació d'hores extraordinàries.
  
Article 19. Pausa i descans setmanal
  
1. Tot el personal tindrà dret a 48 hores continuades de descans per cada període setmanal de treball.
  
2. Durant la jornada laboral hi haurà una pausa de 20 minuts de descans. En relació amb això, el personal s'organitzarà en torns a fi que les dependències i serveis queden adequadament atesos. Aquest temps es computarà com de treball efectiu.
  
Article 20. Festius
  
S'aplicaran els establits en el calendari laboral de la província i dels municipis corresponents al centre de treball.
  
Per a tots els centres de treball es consideraran festius els dies 24 i 31 de desembre, si ja ho foren, es considerarà l'anterior laborable.
  
En els centres de treball de la ciutat d'Alacant es considerarà festiu el dia laborable anterior a la festa de Sant Joan (24 de juny). En cas de no ser laborable la jornada d'aqueix dia, es traslladarà el dia festiu al posterior a Sant Joan.
  
En els centres de treball de la ciutat de Castelló de la Plana es considerarà festiu el dia laborable anterior a la festa de la Magdalena. En cas de no ser laborable la jornada d'aqueix
  
dia, es traslladarà el dia festiu al posterior a la Magdalena.
  
En els centres de treball de la ciutat de València, es considerarà festiu el dia laborable anterior a la festa de Sant Josep (19 de març). En cas de no ser laborable la jornada d'aqueix dia, es traslladarà el dia festiu al posterior a Sant Josep.
  
En els centres de treball de nova obertura en distintes ciutats de les enumerades anteriorment, es considerarà festiu el dia laborable anterior a la festa patronal de la localitat. En cas de no ser laborable la jornada d'aqueix dia, es traslladarà el dia festiu al posterior.
  
Article 21. Vacances
  
Tots els empleats del IVH, SA tindran dret a gaudir, durant cada any complet de servei actiu, d'unes vacances retribuïdes d'un mes natural sencer, o de 22 dies hàbils.
  
Les vacances anuals retribuïdes es gaudiran preferentment durant els mesos de juliol, agost i setembre de cada any, si bé es podran gaudir en altres períodes de temps diferents de forma excepcional, amb la petició prèvia de l'interessat.
  
Les vacances es podran fer en dos períodes. Es podrà autoritzar un tercer període, sempre que es respecte les necessitats del servei, contant amb el vist i plau de responsable de departament o director, sempre que aquest no supere els 5 dies hàbils i es gaudisca fora dels mesos anteriorment indicats.
  
La Direcció de Personal, a la vista de les sol·licituds visades per la direcció corresponent, establirà una programació adequada per al seu gaudi a fi d'assegurar les permanències necessàries per raó del servei, d'acord amb el Comitè d'Empresa i els delegats de personal.
  
Cada empleat coneixerà amb un temps mínim de dos mesos d'antelació la data de començament de les seues vacances.
  
Serà obligatori fer les vacances, no es pagaran amb cap motiu, ni es podran acumular d'un any per a l'altre. S'hauran de gaudir fins al 15 de gener de l'any següent, com a més tard, excepte en casos excepcionals autoritzats per la Direcció i visats pel Comitè d'Empresa i delegats de personal.
  
En cas de conflicte en la tria de torns, caldrà ajustar-se al que estableix l'Estatut dels Treballadors.
  
En cas d'incapacitat laboral temporal, sempre que hi haja hospitalització o immobilització, s'interromprà el còmput dels dies de vacances, i es reprendrà quan acabe esta situació.
  
Article 22. Permisos i llicències
  
S'estableix el següent règim de permisos i llicències:
  
Les referències fetes a cònjuges s'estendran a la situació que es deriva de la inscripció en el Registre d'Unions de Fet de la Comunitat Valenciana. En el cas del permís establit en l'apartat a) només en podran gaudir una volta durant l'any natural les parelles que s'inscriguen en el Registre esmentat.
  
El personal, amb avís previ i justificació, podrà estar absent del treball, amb dret a remuneració, per algun dels motius i pel temps i amb les condicions que tot seguit s'indiquen:
  
a) 15 dies naturals per matrimoni, distribuïts a petició de l'interessat. El treballador podrà gaudir de llicència durant el dia de la celebració del matrimoni dels següents parents: pares, sogres, germans, cunyats, fills, nets i avis.
  
b) 3 dies naturals per naixement o 5 si és fora de la localitat de residència del treballador. Si el naixement dona lloc a complicacions en el quadre clínic de la mare o el fill, justificades convenientment, el pare tindrà dret a 2 dies més de llicència.
  
c) En el supòsit d'adopció, si el fill adoptat és menor de 9 mesos, la llicència tindrà una duració màxima de 8 setmanes, comptades a elecció del treballador, be a partir de la decisió administrativa o judicial d'acolliment, be a partir de la resolució judicial per la qual es constituïsca l'adopció. En aquest supòsit, el pare o la mare que no faça ús de l'apartat anterior tindrà dret a 2 dies hàbils, consecutius o no, a elecció del treballador. Si el fill adoptat és menor de 5 anys i major de 9 mesos, la llicència tindrà una duració màxima de 6 setmanes. En el cas que el pare i la mare treballen, només un d'ells podrà exercir aquest dret. Si la persona adoptada és major de 5 anys i menor de 10 tindrà dret a 2 setmanes.
  
d) Per mort o malaltia greu d'un familiar:
  
- Si és de primer grau, 4 dies natural i 6 dies naturals si és fora de la localitat de residència del treballador.
  
- Si és de segon grau, 3 dies naturals i 5 dies naturals si és fora de la localitat de residència del treballador.
  
Els dies anteriorment esmentats podran ser consecutius o no en el cas de ser en la mateixa localitat.
  
En els casos que per malaltia greu es produïsquen hospitalitzacions de llarga estada dels familiars, aquests dies de permís es podran fer servir seguits o alternats, segons les necessitats, i s'haurà d'informar amb 24 hores d'antelació a la Unitat de Personal.
  
e) Per presentar-se a proves selectives per a l'ingrés en qualsevol administració pública, a exàmens finals, alliberadors i a la resta de proves definitives d'aptitud i avaluació en centres oficials de formació, la jornada laboral del dia de la seua realització o del dia anterior si la realització de l'exercici és compatible amb la jornada de treball.
  
f) 2 dies naturals per trasllat del domicili habitual, amb l'aportació del justificant acreditatiu.
  
g) Pel temps indispensable per al compliment d'un deure de caràcter públic i personal, quan per això el treballador no reba cap retribució ni indemnització, i sense que es puga superar per aquest concepte la cinquena part de les hores laborables en còmput trimestral. Quan se sobrepasse aquest límit, l'empresa podrà posar el treballador afectat en situació d'excedència voluntària, regulada en l'apartat 1 de l'article 46 de l'Estatut dels Treballadors. En el supòsit que el treballador reba retribucions o indemnitzacions pel compliment del deure o exercici del càrrec, es descomptarà l'import d'aquestes del salari a què té dret.
  
El temps indispensable per al compliment de deures inexcusables de caràcter públic o personal en els següents supòsits:
  
1) Citacions de jutjats, tribunals de justícia, comissaries o qualsevol altre organisme oficial.
  
2) Compliment de deures ciutadans derivats d'una consulta electoral.
  
3) Assistència a les reunions dels òrgans de govern i comissions dependents d'aquestes quan derive estrictament del càrrec electiu de diputat o regidor.
  
4) Assistència, com a membre, a les sessions d'un tribunal d'examen o oposició, amb nomenament de l'autoritat pertinent. Aquest temps no es computarà com a falta d'assistència al treball als efectes establits en l'Estatut dels Treballadors com a causa objectiva d'extinció de contracte.
  
Per a acudir, per necessitats pròpies, a consultes, tractaments i exploracions de tipus mèdic, durant el temps necessari per a la seua realització, sempre que els centres en què s'efectue no tinguen hores d'atenció fora de la jornada laboral del treballador. Excepcionalment es concedirà aquesta llicència per a l'atenció de menors a càrrec del treballador. La duració d'aquesta llicència serà de fins a 4 hores per jornada laboral, llevat de casos excepcional justificats com cal.
  
h) Per lactància de cada fill menor de 9 mesos, tindrà dret a una hora diària d'absència del treball, que podrà dividir en dos fraccions. Per la seua voluntat, podrà substituir aquest dret per una reducció de la jornada normal pel mateix temps i amb la mateixa finalitat. esta llicència podrà ser gaudida indistintament per la mare o pel pare en cas que tots dos treballen, però en qualsevol cas només per un d'ells.
  
i) Per a realitzar funcions sindicals, de formació i/o de representació de personal en els termes establits legalment.
  
j) S'estableixen 6 dies laborals de lliure disposició per part del treballador, cada any natural, per assumptes particulars no inclosos en els punts anteriors. Aquests dies no es podran acumular a les vacances anuals retribuïdes. El personal podrà distribuir aquests dies a conveniència seua dins de l'any natural i fins al 15 de gener de l'any següent, amb la comunicació prèvia a la unitat de personal que pertoque, respectant les necessitats del servei. En el cas de desestimar la petició, es requerirà una resolució motivada que justifique la possible pertorbació de les necessitats del departament.
  
k) El qui, per raons de guarda legal, tinga a cura seua algun menor de 6 anys o un disminuït físic o psíquic que no exercisca cap activitat retribuïda, tindrà dret a una reducció de la jornada de treball, amb una disminució proporcional del salari entre un terç i la meitat, de mínim i de màxim, de la duració d'aquella.
  
l) Temps indispensable per a acudir a la preparació al part i exàmens mèdics prenatals.
  
m) Permís sense retribució.
  
Els treballadors amb un any d'antiguitat en l'empresa, en un termini de 2 anys consecutius, podran demanar fins a 6 mesos sense sou, en períodes mínims d'un mes natural. El termini de 2 anys començarà a comptar a partir de la data de la primera llicència. La sol·licitud haurà de contenir els motius pels quals es demana el permís i la no-concessió s'haurà de fer amb una resolució motivada.
  
Durant el període de permís sense sou, la relació laboral quedarà suspesa i l'empresa donarà de baixa en la Seguretat Social el treballador durant el temps que dura el permís esmentat.
  
El temps en què el treballador estiga en esta situació es computarà als efectes de l'antiguitat.
  
Aquests permisos es gaudeixen a sol·licitud del treballador, amb l'aprovació del gerent, i hauran de tramitar-se almenys amb 30 dies d'antelació, llevat de casos excepcionals.
  
De comú acord amb l'empresa, aquest període de 6 mesos podrà ser més llarg, a sol·licitud del treballador, si es considera procedent.
  
Reducció voluntària de jornada.
  
El personal que ocupe llocs no subjecte al complement A, podrà realitzar una jornada reduïda de 9 a 14:30 hores i rebrà un 75% del salari brut.
  
Article 23. Excedències
  
A) Excedència voluntària
  
A.1) L'excedència voluntària podrà ser demanada pels treballadors que estiguen almenys 1 any en l'empresa. La duració podrà ser d'un mínim d'1 any i d'un màxim de 10. El dret a una altra excedència només es podrà exercir després d'haver transcorregut 2 anys des de l'acabament de l'anterior.
  
A.2) Excedència voluntària automàtica. Serà procedent declarar en situació d'excedència voluntària automàtica el personal sotmés al present conveni quan es trobe en situació de servei actiu en llocs de qualsevol administració pública o passe a prestar serveis en organismes o entitats del sector públic i no li corresponga quedar en cap altra situació, d'acord amb la normativa vigent. En el supòsit establit en aquest paràgraf no s'exigirà haver completat cap període de treball, ni hi haurà límit màxim de permanència. Cessarà aquest tipus d'excedència una volta desapareguen les causes que la motiven.
  
A.3) L'excedència voluntària, automàtica o no, no donarà lloc a la meritació de cap dret econòmic ni es computarà als efectes de l'antiguitat.
  
A.4) No es podrà concedir excedència voluntària quan el treballador estiga sotmés a expedient disciplinari o complint alguna sanció disciplinària que li hagueren imposat anteriorment.
  
A.5) Caldrà demanar amb 40 dies d'antelació a la data de començament i es resoldrà amb almenys 1 setmana abans d'aquesta data. Si no hi ha en aquest termini resolució expressa, es considerarà concedida sempre que no hi haja impediment legal.
  
A.6) El treballador que demane l'ingrés una volta conclòs el termini tindrà dret a ocupar amb caràcter definitiu el lloc de treball en què es trobava en demanar l'excedència si aquest està vacant en el moment de demanar el reingrés. Si no és així, tindrà dret a ocupar la primera vacant que hi haguera de la seua categoria i el seu nivell, sempre que no hi concórrega un excedent forçós. Si no hi ha cap vacant de la seua categoria i el seu nivell, i sí d'una altra inferior, hi podrà optar de manera provisional fins que en quede vacant una. El salari rebut serà sempre el corresponent a la categoria en què es trobe realment.
  
A.7) El treballador haurà de demanar el reingrés abans dels 30 dies anteriors a l'acabament del termini d'excedència sol·licitat. L'empresa comunicarà al treballador les places vacants, si n'hi ha. Si no es produeix sol·licitud expressa del treballador en el termini assenyalat, s'extingirà la relació laboral. El termini per a demanar el reingrés des de l'excedència automàtica serà des dels 30 dies anteriors fins als 30 dies posteriors al cessament de la causa que motivà l'excedència.
  
A.8) Es podrà demanar el reingrés en qualsevol moment a partir del segon any, fins i tot sense haver esgotat el període d'excedència concedit, presentant la pertinent sol·licitud amb almenys dos mesos d'antelació.
  
A.9) Es podrà concedir llicència voluntària per reagrupació familiar, per una duració mínima de 2 anys i màxima de 15, al treballador el cònjuge del qual residisca en un altre municipi per haver obtingut plaça de caràcter definitiu en una altre centre del IVH, SA.
  
B) Excedència forçosa
  
B.1) L'excedència forçosa, que donarà dret a la conservació del lloc de treball i del centre, i també el còmput d'antiguitat durant la seua vigència, es concedirà per la designació o elecció per a un càrrec públic que impossibilite l'assistència al treball. A aquests efectes, es considera càrrec públic l'elecció com a diputat o senador de les Corts generals, diputat en parlament autonòmic i regidor d'ajuntament, i també el nomenament per a un càrrec en les administracions públiques amb el nivell mínim de director general, en l'administració autonòmica, i els seus equivalents en l'administració central, municipal, comunitària o internacional.
  
Podran, així també, passar a la situació d'excedència forçosa les persones elegides per a exercir càrrecs sindicals a nivell estatal, autonòmic, provincial o comarcal, i també els treballadors designats per a ocupar llocs de naturalesa eventual.
  
B.2) Quedaran automàticament en situació d'excedència forçosa els treballadors que siguen autoritzats per l'empresa per a realitzar una missió per un període superior a 6 mesos en organismes internacionals, governs o entitats públiques estrangeres o en programes de cooperació internacional i la seua retribució vaja a càrrec d'aquests organismes.
  
B.3) Quan adquirisquen la condició de personal laboral o funcionari al servei d'organitzacions internacionals o de caràcter supranacional.
  
B.4) Els excedents forçosos amb reserva de lloc hauran de demanar el reingrés en el termini de 30 dies des que desaparegueren les circumstàncies que donaren lloc a l'excedència forçosa amb reserva de plaça.
  
C) Excedència per a la cura dels fills:
  
Els treballadors tindran dret a un període d'excedència, no superior a 3 anys, per a atendre la cura de cada fill, tant si ho és per naturalesa o per adopció, a comptar de la data del seu naixement. Els successius fills donaran dret a un període d'excedència que farà que acabe el que es gaudia, si es dóna el cas. Quan el pare i la mare treballen, només un d'ells podrà exercir aquest dret. No obstant això, en el supòsit d'adopció d'un fill major de 2 anys i menor de 10, la duració de l'excedència podrà ser d'1 any comptat des de la data d'adopció.
  
Durant el primer any de duració de cada període d'excedència, els treballadors en esta situació tindran dret a la reserva del lloc de treball i al còmput als efectes de l'antiguitat.
  
Durant el gaudi de l'excedència per a la cura de fills, l'excedent podrà demanar el reingrés en qualsevol moment amb una sol·licitud presentada amb una antelació mínima de 2 mesos. Així mateix, podrà demanar la pròrroga fins a esgotar el període màxim de 3 anys.
  
Condicions econòmiques
  
Article 24. Increment salarial
  
Quant a l'increment retributiu i clàusules de revisió salarial, caldrà ajustar-se a la Llei de Pressupostos de la Generalitat Valenciana.
  
Article 25. Percepcions econòmiques
  
A fi d'homogeneïtzar els conceptes retributius que afecten els treballadors dels diferents centres de treball d'Alacant, Castelló i València, s'acorda unificar els existents fins ara. Els conceptes retributius seran aquests:
  
- Salari base
  
- Complements salarials
  
- Complements extrasalarials
  
Article 26. Salari base
  
La quantia es determinarà en la taula.
  
Article 27. Complements salarials
  
a) Complement A: per a les categories que inclouen aquest complement, la jornada setmanal serà la mateixa que la que estableix l'article 17. No obstant això, hom podrà ser requerit per a la realització d'una jornada setmanal superior quan ho demanen les necessitats del servei, segons la major responsabilitat inherent al lloc de treball, sense que en cap cas es puga rebre cap retribució econòmica ni compensació alguna en concepte d'hores extraordinàries.
  
Als llocs ocupats per secretaris de direcció i qualsevol lloc de treball o treballador que designe el gerent, sense constituir categories que inclouen aquest complement, se'ls podrà dotar d'aquest complement, previ informe per part del comitè d'empresa adduint les raons concretes d'aquesta assignació i deixar-ho sense efecte quan desapareguen les circumstancies que ho motivaren.
  
D'ara en davant, la quantitat que constitueix el complement A tindrà un import únic, i serà incrementat d'acord amb la llei de pressupostos.
  
b) Antiguitat: el plus per antiguitat per als treballadors afectats pel present conveni es pagarà d'acord amb les quantitats que figuren en la taula salarial. Els augments per antiguitat només tindran lloc quan el treballador complisca el bienni corresponent.
  
El temps per a obtenir els drets a la percepció de l'augment per anys de servei es comptarà a partir de la data d'ingrés en l'empresa, sense que es perden els augments meritats per canvi de categoria professional.
  
c) Gratificacions extraordinàries: les pagues extraordinàries seran dos a l'any, per un import cada una d'elles d'una mensualitat del salari base i l'antiguitat. Es meritaran pel temps de servei efectiu prestat en cada un dels semestres de l'any.
  
Es faran efectives no més tard del 24 de juny i 20 de desembre de cada any, llevat dels casos en què cesse el treball, que es pagaran a l'empleat en la liquidació pertinent.
  
d) Hores extraordinàries: s'acorda la supressió de fer hores extraordinàries de manera habitual. Només es podran fer en els casos excepcionals que estableixen les disposicions legals.
  
Aquestes hores es notificaran al Comitè d'Empresa i als delegats de personal.
  
Les hores extraordinàries o excessos de jornada que es produïsquen, per requeriment de l'empresa, seran compensades amb hores de descans, en la relació d'una hora extraordinària igual a 1,75 hores de descans. Si les hores són nocturnes (de 22.00 a 08.00), la compensació serà de 2,30 hores.
  
Queda prohibit qualsevol tipus de retribució o meritació personal per conceptes no arreplegats en aquest conveni.
  
La compensació d'aquestes hores es faran a voluntat del treballador, amb comunicació prèvia i respectant les necessitats del servei.
  
Article 28. Complements extrasalarials
  
a) Plus de transport: el plus de compensació de transport urbà es pagarà a tot el personal de l'empresa, segons la quantia que s'indica en la taula.
  
b) Despeses de locomoció: les despeses de locomoció rescabalen les despeses que per aquest concepte efectua el treballador en els desplaçaments necessaris per causa del seu treball i per ordre de l'empresa i es computaran a aquests efectes des del punt de partida, el centre de treball, fins a la tornada a aquest.
  
L'empresa satisfarà l'import d'aquestos a raó de:
  
En 1997 a 27 PTA/km. Efectivament realitzat;
  
A partir de l'u de gener de 1998 a 29 PTA/km;
  
Per a l'any 1999 es concretarà prèvia negociació l'import de les despeses de locomoció.
  
c) Dietes: quan per necessitats del servei, amb la notificació prèvia pel director corresponent, un treballador fora de la jornada habitual de treball haguera de reintegrar-se al seu lloc de treball de vesprada, se li pagaran les despeses de menjar amb la presentació prèvia de la factura corresponent. Anualment es fixaran les quantitats màximes per aquest concepte.
  
d) Plus de menyscapte de diners: s'assignarà a aquelles persones que siguen responsables de qualssevol de les caixes existents en l'empresa o de nova creació.
  
e) Retribució del lletrat assessor del Consell d'Administració, quan aquest lletrat siga, al seu torn, personal laboral del IVH, SA.
  
Plans de millores socials
  
Article 29. Plans de formació i estudis
  
El plans i programes de formació, adequació, perfeccionament i promoció professional requerits per l'empresa, seran establits per aquesta amb la participació del Comitè d'Empresa i els delegats de personal i seccions sindicals, totalment a càrrec del IVH, SA.
  
Article 30. Assegurances
  
Es crearà una assegurança col·lectiva que cobrisca els riscos personals de tots els empleats del IVH, SA, que corresponga amb les següents indemnitzacions:
  
Per mort derivada d'accident laboral, 7.000.000 de pessetes.
  
Per incapacitat permanent en els graus de gran invalidesa i absoluta, derivada d'accident laboral, 41.361.662 de pessetes.
  
En cas de mort derivada d'accident no laboral i malaltia comuna, 750.000 pessetes.
  
En cas d'incapacitat permanent total per a la professió habitual, derivada d'accident o malaltia comuna, 1.000.000 de pessetes.
  
Article 31. Accés a l'habitatge
  
L'empresa informarà de les promocions d'habitatges del IVH, SA, al personal que ho demane, sempre que siga legal i possible.
  
Article 32. Bestretes
  
A petició de l'empleat, l'empresa anticiparà sense interessos fins l'import equivalent a 3 mensualitats.
  
El termini màxim per al reintegrament d'aquest és de 12 mesos, i les quotes de devolució seran constants en la quantia.
  
No es podrà demanar una nova bestreta fins que s'haja tornat a l'empresa totalment l'anterior.
  
Fons social
  
Article 33. Definició, pressupost i funcionament
  
El fons social es constitueix per a atendre adequadament el conjunt de prestacions social extrasalarials acordades amb els treballadors del IVH, SA.
  
El pressupost per a l'any 1997 serà de sis milions de pessetes (6.000.000 de pessetes), més un increment equivalent a l'increment salarial que fixe la Llei de Pressupostos, aplicant-se l'increment corresponent als anys 1998 i 1999.
  
El fons social serà administrat per l'empresa i gestionat per representants del Comitè d'Empresa i delegats de personal.
  
Es redactarà un reglament intern que determine el funcionament i les normes d'actuació per a la gestió del fons social. D'aquest reglament, el Comitè d'Empresa i els delegats de personal donaran compte a la direcció del IVH, SA.
  
La part del pressupost que, aprovat per a un any, no es gaste durant l'exercici econòmic, es podrà prorrogar durant el primer semestre de l'any següent, però no es podrà acumular a aquest en cap cas.
  
Drets i deures dels representants dels treballadors
  
Article 34. Drets i deures dels representants dels treballadors
  
Quant a competències i funcions del Comitè d'Empresa i dels delegats de personal i els drets i deures dels representants dels treballadors, caldrà ajustar-se al que estableixen amb aquesta finalitat els articles 64 i 68 de la Llei 8/1980, de 10 de març, modificada per la Llei 32/1984, de 2 d'agost.
  
Els membres del Comitè d'Empresa i els delegats de personal tindran 30 hores retribuïdes per a realitzar les gestions en defensa dels interessos dels treballadors que representen. No s'inclourà en el còmput d'hores sindicals les actuacions i reunions dutes a terme per iniciativa de l'empresa.
  
Els membres del Comitè d'Empresa i els delegats de personal gaudiran de protecció que s'estén en l'ordre temporal des del moment de la proclamació com a candidat fins a dos anys després del cessament del càrrec, en els termes establits en l'article 68.c de l'Estatut dels Treballadors.
  
Els treballadors gaudiran del dret de reunió en assemblea en les hores de treball (únicament dues a l'any), amb la comunicació prèvia, i amb l'antelació que en cada cas s'establisca, i informació de l'ordre del dia, lloc i hora.
  
Les assemblees podran ser:
  
a) De caràcter general: mitjançant preavís de 72 hores a la direcció de l'empresa, la podran demanar el Comitè d'Empresa, els delegats de personal o el 33% del total de la plantilla.
  
b) De caràcter sectorial: mitjançant preavís de 24 hores al director del centre, la podran demanar el Comitè d'Empresa, els delegats de personal o el 33% del total de la plantilla que siga afectada. En cas d'afectar més d'un centre, es notificarà a la direcció de l'empresa.
  
c) De centre de treball: mitjançant preavís de 24 hores al director del centre, la podran demanar el Comitè d'Empresa, els delegats de personal o el 33% del total de la plantilla afectada.
  
Règim disciplinari
  
Article 35
  
Els treballadors podran ser sancionats segons corresponga en virtut d'incompliments laborals, d'acord amb la graduació de les faltes i sancions que s'estableixen en aquest capítol.
  
Article 36
  
Les faltes disciplinàries dels treballadors, comeses amb motiu o com a conseqüència del seu treball, podran ser lleus, greus o molt greus.
  
a) Seran faltes lleus les següents:
  
a.1) La incorrecció amb el públic i amb els companys o subordinats.
  
a.2) El retard, la negligència o la poca cura en el compliment de les seues tasques.
  
a.3) La no-comunicació amb l'antelació escaient de la falta d'assistència per causa justificada, si no es prova la impossibilitat de fer-ho.
  
a.4) Les faltes repetides de puntualitat sense causa justificada de 3 a 5 dies al mes.
  
a.5) La poca cura en la conservació dels locals, material i documents dels serveis o departaments.
  
a.6) En general, l'incompliment dels deures per negligència o poca cura excusable.
  
b) Seran faltes greus:
  
b.1) La falta de disciplina en el treball o del respecte degut als seus superiors, companys o inferiors.
  
b.2) L'incompliment de les ordres i instruccions dels superiors i de les obligacions concretes del lloc de treball o les negligències de les quals es deriven o puguen derivar-se perjudicis greus per al servei.
  
b.3) La desconsideració amb el públic en l'exercici del treball.
  
b.4) L'incompliment o abandonament de les normes i mesures de seguretat i higiene en el treball establides.
  
b.5) La falta d'assistència al treball sense causa justificada, durant 3 dies al mes.
  
b.6) Les faltes repetides de puntualitat sense causa justificada, durant més de 5 dies al mes i menys de 10.
  
b.7) L'abandonament del treball sense causa justificada, en 2 jornades laborals al mes.
  
b.8) La simulació de malaltia o accident, per temps inferior a 3 dies.
  
b.9) La simulació o encobriment de faltes d'altres treballadors en relació amb els seus deures de puntualitat, assistència i permanència en el treball.
  
b.10) La disminució continuada i voluntària en el rendiment del treball normal o pactat.
  
b.11) La negligència que puga causar greus danys en la conservació dels locals, material o documents dels serveis.
  
b.12) L'exercici d'activitats professionals, públiques o privades sense haver demanat autorització de compatibilitat, sent compatible.
  
b.13) La utilització o difusió prohibida de dades o assumptes dels quals es tinga coneixement per raó del treball en l'empresa.
  
b.14) La reincidència en la comissió de 3 o més faltes lleus, encara que siguen de distinta naturalesa, en un mateix trimestre, quan hi haja hagut sancions a causa d'aquestes.
  
c) Seran faltes molt greus:
  
c.1) L'incompliment del deure de fidelitat a la Constitució i a l'Estatut d'Autonomia valencià en l'exercici de la funció encomanada.
  
c.2) La publicació o utilització prohibida de secrets oficials així declarats per llei o classificats com a tals.
  
c.3) Qualsevol actuació que comporte discriminació per raó de raça, sexe, religió, llengua, opinió, lloc de naixement o qualsevol altra condició o circumstància personal o social.
  
c.4) L'assetjament sexual, més encara quan vaja acompanyat per abús d'autoritat per ser efectuat per un o una superior a una persona subordinada laboralment.
  
c.5) El frau, la deslleialtat i l'abús de confiança en les gestions encomanades, i també qualsevol conducta constitutiva de delicte dolós.
  
c.6) La desobediència manifesta.
  
c.7) El falsejament voluntari de dades i informacions del servei.
  
c.8) La falta d'assistència al treball no justificat durant més de 3 dies al mes.
  
c.9) Les faltes reiterades de puntualitat no justificades, durant 10 dies o més al mes, o durant 20 dies al trimestre.
  
c.10) L'exercici d'activitats públiques o privades incompatibles amb l'exercici del càrrec públic.
  
c.11) La reincidència de 3 o més faltes greus, encara que siguen de naturalesa distinta, en un període de 4 mesos.
  
Article 37
  
Les sancions que podran imposar-se segons la qualificació de les faltes, i que en qualsevol cas es comunicaran per escrit, seran aquestes:
  
Per faltes lleus:
  
- Amonestacions per escrit.
  
- Suspensió de sou i feina fins 2 dies.
  
Les sancions per faltes lleus requeriran comunicació als representants dels treballadors.
  
Per faltes greus:
  
- Suspensió de sou i feina de 3 dies a un mes.
  
- Suspensió del dret a concórrer a proves selectives o promoció interna durant 1 any.
  
Per faltes molt greus:
  
- Suspensió de sou i feina d'un a 3 mesos.
  
- Suspensió del dret a concórrer a proves selectives o promoció interna per un període de 2 a 3 anys.
  
- Trasllat forçós sense dret a indemnització.
  
- Acomiadament.
  
Article 38
  
Les sancions per faltes greus o molt greus requeriran la tramitació prèvia d'expedient disciplinari, la iniciació del qual es comunicarà als representants dels treballadors i a l'interessat, donant-se audiència a aquest i sent escoltats aquells.
  
Article 39
  
Les faltes lleus prescriuran als 10 dies, les faltes greus als 20 dies, i les molt greus als 60 dies, a partir de la data en què la Gerència tinga coneixement de la comissió, i en tot cas als 6 mesos d'haver-se comés. Aquests terminis quedaran interromputs per qualsevol acte propi de l'expedient instruït, sempre que la duració d'aquest, en conjunt, no supere el termini de 6 mesos sense que hi haja culpa del treballador sotmés a expedient.
  
Article 40
  
Els caps o superiors que toleren o encobrisquen les faltes dels seus subordinats incorreran en responsabilitat i patiran la correcció o sanció que corresponga, tenint en compte la que s'impose a l'autor de la intencionalitat, pertorbació per al servei, atemptat a la dignitat de l'empresa i reiteració o reincidència d'aquesta tolerància o encobriment.
  
Article 41
  
Cada treballador podrà donar compte per escrit, per ell mateix, o a través dels seus representants, dels actes que comporten faltes de respecte a la seua intimitat o a la consideració deguda a la seua dignitat humana o laboral. La Gerència, a través de l'òrgan directiu al qual estiguera adscrit l'interessat, obrirà l'oportuna informació i instruirà l'expedient disciplinari que escaiga, en el qual intervindrà la representació dels treballadors.
  
Article 42
  
Les sancions imposades i la seua cancel·lació s'anotaran en l'expedient personal, i es notificarà als representants dels treballadors i a la comissió paritària.
  
Article 43
  
No es podran imposar sancions que consistisquen en la reducció de les vacances o altra minoració dels drets de descans del treballador.
  
Article 44
  
La cancel·lació de les sancions imposades per faltes lleus, greus i molt greus s'anotaran en l'expedient personal a l'any, tres anys o cinc anys, respectivament, des de la data del seu compliment, amb la petició prèvia de l'interessat.
  
Article 45
  
El present conveni recull i amplia tots els anteriors acords de caràcter col·lectiu entre empresa i treballadors, per la qual cosa en entrar en vigor aquest aquells queden derogats.
  
DISPOSICIÓ Transitòria
  
Primera
  
Els conceptes retributius de la taula 1 s'aplicaran a partir del dia 1 de gener de 1997.
  
Segona
  
Els nivells de les següents categories son considerats a extingir, es a dir, d'ara endavant no es podrà contractar, promocionar o reclassificar a cap treballador als nomenats efectes de la taula salarial.
  
Quant el treballador que l'ostenta veja modificat el seu nivell o categoria, o s'extingisca per qualsevol raó la seua relació laboral, desapareixerà automàticament aquest nivell de la taula.
  
Els nivells a extingir son:
  
Encarregat d'obra nivell 1